РЕШЕНИЕ НА СЪВЕТА
от 27 ноември 2008 година
относно сключването на Споразумение между Европейската общност и правителството на Китайската народна република относно прекурсори на наркотични вещества и относно вещества, често използвани при незаконното производство на наркотични или психотропни вещества
(2009/166/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и в частност член 133 от него, във връзка с член 300, параграф 2, първо изречение от него,
като взе предвид предложението на Комисията,
като има предвид, че:
(1)
Общността следва да засили контрола върху доставките на прекурсори от Китайската народна република, като се има предвид рискът те да бъдат отклонени за целите на незаконното производство на синтетични наркотици в Общността.
(2)
На 27 юни 2006 г. Съветът упълномощи Комисията да преговаря с правителството на Китайската народна република по Споразумение относно прекурсорите на наркотични вещества и относно вещества, използвани често при незаконното производство на наркотични или психотропни вещества („споразумението“). В резултат на преговорите текстът на споразумението беше приет на 13 март 2008 г.
(3)
Уместно е Съветът да упълномощи Общността, след съгласуване със специален комитет, назначен от Съвета, да одобри измененията от името на Общността, ако споразумението предвижда те да бъдат приети от Съвместната група за наблюдение. Това упълномощаване трябва обаче да се ограничи до изменение на приложенията към споразумението, доколкото това изменение засяга субстанции, които вече са уредени от законодателството на Общността относно наркотични прекурсори и субстанции.
(4)
Споразумението следва да бъде одобрено,
РЕШИ:
Член 1
Споразумението между Европейската общност и правителството на Китайската народна република относно прекурсори на наркотични вещества и вещества, често използвани при незаконното производство на наркотични или психотропни вещества се одобрява от името на Общността.
Текстът на споразумението е приложен към настоящото решение.
Член 2
1. Комисията, подпомагана от представители на държавите-членки, представлява Общност в Съвместната група за наблюдение, създадена съгласно член 9 от споразумението.
2. Комисията се упълномощава да одобри от името на Общността поправки в приложенията към споразумението, приети от Съвместната група за наблюдение в изпълнение на процедурата, установена в член 10 на споразумението.
При изпълнението на тази задача Комисията се подпомага от специален комитет, назначен от Съвета с инструкции за постигане на обща позиция.
3. Упълномощаването, посочено в параграф 2, се ограничава до онези субстанции, които вече са включени в съответното законодателство на Общността относно прекурсорите на наркотични вещества.
Член 3
Председателят на Съвета се упълномощава да посочи лицето(ата), оправомощено(и) да подпише(ат) споразумението, с което да се обвърже Общността.
Член 4
Председателят на Съвета извършва нотификацията, предвидена в член 12 от споразумението, от името на Общността (1).
Член 5
Настоящото решение се публикува в Официален вестник на Европейския съюз.
Съставено в Брюксел на 27 ноември 2008 година.